Nuuskommentaar: Parleboendoe van die Piesangrepubliek in aksie en keiser Nero Zuma giggelPresident Jacob Zuma aan die lag tydens ‘n vorige geleentheid in die Nasionale Vergadering. Foto: Nardus Engelbrecht/SAPA Skande! Skande! Skande! Wie nog nie geweet het hoekom Suid-Afrika as gebrekkige demokrasie geklassifiseer word en boonop op die indeks agteruit boer nie, kon dit gisteraand op TV met die amptelike opening van die parleboendoe vir 2017 volg. Dis nou “wonderlike” Grondwet ten spyt. Grondwet? Watter Grondwet? Elke tweede “spreker” het hom in sy “spreekbeurt” op die een of ander bepaling van die Grondwet beroep, soms nogal akkuraat en nie om dowe neute nie, maar oor die algemeen ’n misbruik om die “waardige” praathuis in chaos te dompel. Vuiste het geklap, en beledigings is uitgegil. ’n Vroue-ANC-lid in ’n groen rok het ’n rukkie die hoofrol gesteel toe sy luidrugtig “rassisme!”, “rassisme!” gegil het en onder andere die DA-leier, Mmusi Maimane, by die naam genoem het. Nog voor die staatsrede kon begin, het byna al die opposisielede uitgeloop, of is deur die withemde (wat glo kort voor die verrigtinge onwettig deur lede van die SAPD versterk is) uitgegooi. Hierdie lede sou, volgens die EFF, oor “biologiese wapens” beskik om lede van die EFF mee in te spuit. Uiteindelik het die vuiste geklap, en veral ’n vrouelid van die withemde het vanaf ’n veilige afstand hou op hou ingekry. Gekruide taal is ook mildelik ingespan. En toe daar uiteindelik rustigheid kom en Zuma sy “staatsrede” kon lewer, het die president die status van ’n Piesangrepubliek nog lustig ingevryf deur te lag. Nie net soos gebruiklik op die mees onvanpaste oomblik ge-hê-hê nie, maar gelag. Volgens Alana Bailey, adjunk uitvoerende hoof van AfriForum, dui die gebeure nie op die polsslag van ’n demokrasie nie, maar dié van ’n hibriede regime. Die fokus van politiek het na ’n magsterrein verskuif waar demokratiese en nie-verantwoordbare rolspelers en prosesse met mekaar vermeng. “Die intensifisering van sekuriteitsmaatreëls in aanloop tot die lewering van die staatsrede en die onverantwoordbaarheid van die president bewys ook die agteruitgang van die demokrasie tot hierdie hibriede staat.” Soos verwag kon word, het Zuma weer die rassekaart hard gespeel, en weer die woorde “white supremacy” opgedis. Daar is talle definisies vir wat die term beteken, maar almal kom daarop neer dat om iemand so te noem, op haatspraak neerkom. Een van die definisies lui: “a person who believes that the white race is inherently superior to other races and that white people should have control over people of other races.” Dit word sonder uitsondering in ’n misdadige konteks gebruik, soos die voorbeeld vir gebruik wat ook hierdie bron aangee: “White supremacists were convicted of hate crimes.” Dit is tyd dat Zuma hieroor behoorlik aangetree word. Al voer hy aan dat hy nie geweet het nie, is dit kwalik ’n troos, want die studentedames wat hulle aanvanklik aan “black facing” skuldig gemaak het, het ook nie geweet van die historiese sensitiwiteit daaroor nie, maar is tog erg verguis. Die inhoud van die staatsrede, ofte wel ANC-verkiesingstoespraak, is vooraf deur ontleders stuk-stuk tot die letter voorspel. Dit was ’n peperduur uithanggeleentheid om niks nuuts te bring nie, en het boonop in ’n yslike skande vir die land ontaard. Hoe groot is die ironie nie. ’n Dekade gelede het Malema (en Vavi) tydens ’n staatsgeleentheid wat deur die ANC gekaap is, in Botshabelo verklaar dat hy bereid is om vir Zuma te sterf. Nie lank daarna nie, het Zuma in Malema se tuisdorp die jong heethoof tot kroonprins gesalf. Toe Malema net voor hy gisteraand uitgegooi is, gesê het hulle kan hom maar doodmaak, dis in die haak, het hy allermins bedoel dat hy sy lewe vir Zuma gaan aflê. Hopelik was sy bekpraatjies buite ná hy en sy party uitgegooi is, net so hol as toe hy gedreig het om sy party “ondergronds” te neem. Gisteraand se gebeure was lag-lag sekerlik een van die grootste laagtepunte van die land se parlementêre geskiedenis. Trouens, die land kon ’n voorsmakie kry van ’n eenparty-“demokrasie” ná omtrent net die ANC in die vergadersaal oorgebly het. En nou gaan minstens die DA die kwessie hof toe sleep. Op die een of ander manier moet daar ’n vorm van orde kom. Maar die ANC kan ook ’n sinvolle bydrae lewer deur Nero Zuma (Zero) die trekpas te gee.